 ممبئي/ ڪراچي (ويب ڊيسڪ) ورلڊ ڪپ ۾ ڀارت هٿان شڪست تي جتي پاڪستاني شوقين مايوسي جو شڪار آهن اتي ميچ کان اڳ ٿيندڙ شيشا بار جي ويڊيو نئون تڪرار پيدا ڪري ڇڏيو آهي ۽ ان ويڊيو سبب ڪرڪيٽر شعيب ملڪ جي زال ثانيا مرزا ۽ اداڪارا وينا ملڪ وچ ۾ لفظي ويڙهه هاڻي شدت اختيار ڪري چڪي آهي. ميچ ۾ ڀارت هٿان شڪست کان پوءِ هڪ ويڊيو سوشل ميڊيا تي وائرل ٿي هئي جنهن ۾ شعيب ملڪ، سندس زال ثانيا مرزا، امام الحق ۽ وهاب رياض هڪ شيشا بار ۾ موجود هئا، واضح رهي ته  اها ويڊيو ميچ کان اڳ جي هئي.  ثانيا مرز ويڊيو رڪارڊ ڪندڙ کي ڇتي تنقيد جو نشانو بڻائيندي چيو هو ته اسان جي اجازت کا سواءِ ويڊيو رڪارڊ ڪرڻ،  اسان جي پرائيويسي جي خلاف آهي ان صورتحال ۾ جڏهن اسان سان گڏ هڪ ٻار موجود آهي، ۽ ها ماڻهن کي ٻاهر وڃي ماني کائڻ جي اجازت آهي جيڪڏهن هو ميچ هارائي وڃن! ٻي ڀيري بهتر ڪوشش ڪجو. ميچ کان اڳ رانديگرن جي شيشا بار ۾ موجودگي تي جتي ماڻهو رانديگرن تي سخت ڪاوڙيل آهن اتي وينا ملڪ به ثانيا مرزا کي ازبان ملڪ (شعيب، ثانيا جي پٽ) کي شيشا بار ۾ وٺي وڃڻ تي چيو ته ثانيا آئون توهان جي ٻار لاءِ گھڻي فڪر مند آهيان، توهان هن کي شيشا بار وٺي ويو ڇا اها خطرناڪ جاءِ ناهي؟ ۽ جيتري مونکي خبر آهي ته آرچيز ۾ گھڻو ڪري جنگ فوڊ ملندو آهي جيڪو ايٿليٽ لاءِ بلڪل به صحيح نه آهي. اوهان کي ضرور ان بابت خبر هوندي ڇو جو اوهان پاڻ هڪ ايٿليٽ هجڻ سان گڏ هڪ ماءُ به  آهيو. پر ثانيا مرزا کي وينا ملڪ جو فڪر ڪرڻ بلڪل به پسند نه آيو ۽ هن وينا ملڪ کي ٽوئٽر تي ئي تنقيد ڪندي چيو ته آئون پنهنجي ٻار کي شيشا بار وٺي وئِي هيس، ان کان علاوه ان ڳالهه سان تنهنجو يا ڪنهن ڪنهن ٻي جو  ڪو به واسطو ناهي، آئون پنهنجي ٻار جو خيال ڪنهن ٻي کان وڌيڪ بهتر انداز ۾ رکي سگھان ٿي. ٻي ڳالهه ته آئون نه ئي پاڪستان ڪرڪيٽ ٽيم جي ڊائٽيشن  (رانديگرن جي خوراڪ واري ماهر) آهيان ۽ نه ئي هنن جي ماءُ يا پرنسيپل آهيان. ان سان گڏ ئي ثانيا مرزا وينا ملڪ جي ماضي ۾ ميگزين ڪور لاءِ ڪيل فوٽو شوٽ بابت کيس تنقيد جو نشانو بڻائيندي چيو ته جيڪڏهن آئون اوهان جي جاءِ تي هجان ها ته اوهان جي ٻارن لاءِ فڪر مند هجان ها ته ڪٿي هو اهي فوٽو شوٽ نه ڏسي وٺن، ڇا اوهان کي خبر ناهي ته اهي گھڻا خطرناڪ هئا، پر فڪر مند هجڻ لاءِ اوهان جي وڏي وڏي مهرباني. ان کان پوءِ ثانيا مرزا کي شايد پنهنجن سخت لفظن جو اندازو ٿي ويو ۽ هن اهو ٽوئٽ ڊيليٽ ڪري ڇڏيو. پر وينا ملڪ کي پنهنجو ياد ڏيارڻ بلڪل به پسند نه آيو ۽ هن ثانيا مرز کي دوبدو جواب ڏيندي چيو ته آئون مهذب انداز ۾ رڳو پنهنجي فڪر مندي ظاهر ڪرڻ جي ڪوشش ڪئي هئي. پر اوهان جي ٽوئٽس سبب دنيا آڏو اوهان جو اصل چهرو واضح ٿي ويو. پياري ڀاڄائي! ڪنهن جي ذاتي زندگي تي حملو ڪرڻ  ۽ گھڻو هيٺ ڪري پوڻ  اوهان کي ڪٿان جو نه ڇڏيندو. وينا ملڪ وڌيڪ چيو ته آئون گذريل پنجن ورهين کان فلم انڊسٽري جو حصو نه آهيان، آئون ٽئي ڀيرا ڪعبي وڃي روئي روئي پنهنجي ان عمل جي معافي گھري چڪي آهيان، هاڻي مون ۾ گھڻي بهتري اچي چڪي آهي. آئون هزار ڀيرا چئي چڪي آهيان ته اهي فوٽو فوٽوشاپ تي ايڊٽ ڪيا ويا هئا پر پوءِ به ماڻهو سچيندا آهن ته آئون سولو نشانو آهيان، منهنجي ڪرداڪشي ڪرڻ سولو آهي ۽ منهنجو ماضي ياد ڏياري مانهو مونکي چپ ته ڪرائي سگھن ٿا پر آئون توهان کي ٻڌائڻ چاهيان ٿي ته هاڻي اهو نه ٿيندو. مهرباني ڪري ٻٽو معيار نه اپنايو، اوهان سوچينديون آهيو ته آئون تڪراري آهيان ان ڪري غلط آهيان، نه، آئون رڳو پنهنجي راءِ جو اظهار ڪندي آهيان جيئن ٻيا ماڻهو ڪندا آهن ۽ آئون صحيح به ٿي سگھان ٿي، منهنجي دل ٽٽي وئي آهي مون کي گھڻي تڪليف پهتي آهي. ان کان علاوه وينا ملڪ ثانيا مرزا جي ڊيليٽ ڪيل ٽوئٽ جو اسڪرين شاٽ شيئر ڪندي لکيو ته ٿوري همٿ ڪريو ۽ پنهنجا ٽوئٽس ڊيليٽ نه ڪريو، قسمت سان ٽيڪنالوجي گھڻي اڳتي اچي چڪي آهي ۽ ماڻهو پنهنجا ڪيل عمل لڪائي نٿا سگھن. ثانيا وينا جي ٽوئٽس جي جواب ۾ چيو اوهان پنهنجي مايوسي ۽ تڪرار کي ٻاهر ڪڍڻ لاءِ ڪو ٻيو رستو استعمال ڪرڻ گھرجي، سڪون سان رهو.